แอดรอย์ครองส่วนแบ่งการตลาดเกือบครึ่งของตลาดมือถือในยุโรป
ตัวเลขยอดขายสมาร์ตโฟนล่าสุดจาก กันตาร์ เวิลด์พาแนล คอมเท็ค เผยแอนดรอยด์บุกครองตลาดมือถือยุโรปไปกว่าครึ่ง โดยในห้าประเทศใหญ่ๆ ของทวีปยุโรปนั้นแอนดรอยด์มีอัตราเติบโตจาก 39% ในเดือน พ.ค. 2554 มาเป็น 60% ในเดือน พ.ค. 2555 อีกทั้งยังครองตำแหน่งยอดขายสูงสุดในสหราชอาณาจักรในไตรมาสล่าสุด คือ มีส่วนแบ่งทางการตลาดอยู่ที่ 52.5% เพิ่มขึ้นจากเดิม 48.3% เมื่อปีที่แล้ว โดยในจำนวนนี้เป็นแอนดรอยด์จากซัมซุง 56% ในขณะที่แอนดรอยด์จากเอชทีซีคิดเป็น 29%
29 มิ.ย. 2555

ตัวเลขยอดขายสมาร์ตโฟนล่าสุดจาก กันตาร์ เวิลด์พาแนล คอมเท็ค เผยแอนดรอยด์บุกครองตลาดมือถือยุโรปไปกว่าครึ่ง โดยในห้าประเทศใหญ่ๆ ของทวีปยุโรปนั้นแอนดรอยด์มีอัตราเติบโตจาก 39% ในเดือน พ.ค. 2554 มาเป็น 60% ในเดือน พ.ค. 2555 อีกทั้งยังครองตำแหน่งยอดขายสูงสุดในสหราชอาณาจักรในไตรมาสล่าสุด คือ มีส่วนแบ่งทางการตลาดอยู่ที่ 52.5% เพิ่มขึ้นจากเดิม 48.3% เมื่อปีที่แล้ว โดยในจำนวนนี้เป็นแอนดรอยด์จากซัมซุง 56% ในขณะที่แอนดรอยด์จากเอชทีซีคิดเป็น 29%
ทั้งนี้ เมื่อต้นปีได้มีสัญญาณบ่งว่าส่วนแบ่งทางการตลาดของแอนดรอยด์เริ่มนิ่ง แต่ในช่วงไม่กี่เดือนที่ผ่านมายอดขายกลับกระเตื้องขึ้นอีกครั้ง โดยเฉพาะอย่างยิ่งในสเปนและเยอรมนี สำหรับประเทศสเปนนั้นเศรษฐกิจที่ซบเซาส่งผลต่อการจับจ่ายของผู้บริโภค ตัวอย่างเห็นได้ชัดคือ การที่ซัมซุง กาแล็กซี มินิ ซึ่งมีราคาไม่สูงเกินไปนักได้กลายเป็นเครื่องที่มียอดขายสูงสุด ส่วนในเยอรมนีซึ่งมีสภาพเศรษฐกิจแตกต่างไปจากสเปน หากแต่ผู้ให้บริการเครือข่ายรายใหญ่ๆ ไม่ได้ช่วยจ่ายค่าเครื่องทำให้ผู้บริโภคต้องรับภาระค่าเครื่องสมาร์ตโฟนในราคาที่สูงชนิดเรียกได้ว่า เป็นหนึ่งในกลุ่มประเทศยุโรปที่มีราคาขายเครื่องสมาร์ตโฟนแพงที่สุด ส่งผลให้เยอรมนีเป็นประเทศที่มียอดขายเครื่องสมาร์ตโฟนต่ำที่สุดในบรรดาประเทศหลักๆ ของยุโรป ด้วยว่าผู้บริโภคจำนวนมากหันไปซื้อเครื่องแอนดรอยด์ที่มีราคาย่อมเยากว่าจากแบรนด์อื่นๆ ที่เจาะตลาดล่าง อาทิ ฮัวเหว่ย ซึ่งในขณะนี้เริ่มเจาะตลาดโทรศัพท์มือถือของเยอรมนีได้ด้วยยอดขายเกือบ 2 แสนเครื่องแล้ว
ในขณะเดียวกันส่วนแบ่งทางการตลาดของแบล็คเบอร์รี่ในสหรัฐก็ยังคงมีความกดดันอย่างสูง โดยมีส่วนแบ่งในช่วงไตรมาสที่ผ่านมาลดลงจาก 9.2% เหลือเพียง 5.2% เมื่อเปรียบเทียบกับไตรมาสเดียวกันในปีที่แล้ว แม้ว่าสัดส่วนทางการตลาดของแบล็คเบอร์รี่ในยุโรปจะดีกว่าในสหรัฐ แต่ก็ยังคงประสบภาวะการแข่งขันอย่างสูง
โดยที่เมื่อปีก่อนยอดขายของแบล็คเบอร์รี่ ในห้าประเทศหลักของยุโรปนั้นใกล้เคียงกับในสหรัฐ แต่ในช่วง 12 เดือนที่ผ่านมาได้เกิดการเปลี่ยนแปลงด้านยอดขายของแบล็คเบอร์รี่ในยุโรป ซึ่งกระเตื้องขึ้นเป็นสองเท่าของในสหรัฐอันเนื่องมาจากการก่อตั้งแบล็คเบอร์รี่ในแคนาดา
ในขณะนี้โทรศัพท์มือถือที่ใช้ระบบปฏิบัติการวินโดวส์ 7 มีส่วนแบ่งทางการตลาดในประเทศสำคัญๆ อยู่ราวๆ 3% โดยในจำนวนนี้เป็นหลักๆ มาจากส่วนแบ่งทางการตลาดในเยอรมนีและสหรัฐ แม้ว่าลูกค้าที่ใช้วินโดวส์ 7 ในสหรัฐ ส่วนมากเป็นผู้ที่ใช้สมาร์ตโฟนเป็นครั้งแรก แต่ก็มีสัดส่วนของผู้ใช้ที่ยกระดับจากเครื่องที่ใช้ระบบปฏิบัติการวินโดวส์รุ่นก่อนๆ ในระดับที่มากอย่างมีนัยสำคัญ
โดมินิก ซันเนโบ ผู้อำนวยการข้อมูลเชิงลึกด้านพฤติกรรมผู้บริโภคของกันตาร์เวิลด์พาแนล ให้ความเห็นว่าข้อมูลข้างต้นแสดงถึงความสำคัญของเครื่องโทรศัพท์มือถือที่สามารถรองรับ 4จี ที่มีต่อแบรนด์ต่างๆ ที่ต้องการ “ขโมย” ผู้บริโภคที่ใช้สมาร์ตโฟนในสหรัฐ เพราะเมื่อได้รับการนำร่องจากสมาร์ตโฟนที่ใช้ระบบปฏิบัติการวินโดวส์ 7 แล้ว ก็ไม่น่าแปลกใจที่ต่อไปภายหน้าผู้บริโภคที่ใช้สมาร์ตโฟนอื่นๆ ไม่ว่าจะเป็นแอนดรอยด์ แบล็คเบอร์รี่ หรือไอโฟน อาจจะเปลี่ยนมาใช้มือถือที่ใช้ระบบปฏิบัติการของไมโครซอฟท์
สำหรับในประเทศไทย แม้ว่าในขณะนี้ผู้บริโภคที่ใช้สมาร์ตโฟนไม่ว่าจะเป็นแอนดรอยด์ แบล็คเบอร์รี่ หรือไอโฟน โดยรวมแล้วจะยังอยู่ในสัดส่วนที่ไม่สูงมากนัก (18%) แต่ผลการศึกษาเรื่อง “โมบายไลฟ์” โดยกลุ่มทีเอ็นเอสก็ชี้ให้เห็นว่ามีแนวโน้มที่ผู้บริโภคจะซื้อสมาร์ตโฟนมากขึ้นเช่นกัน โดยเฉพาะอย่างยิ่งในกลุ่มวัยรุ่นและวัยเริ่มทำงาน และนอกจากเรื่องของความสามารถในการรองรับ 3จี หรือ 4จี ในอนาคตแล้ว สิ่งที่จะผลักดันให้สมาร์ตโฟนเติบโตได้ในกลุ่มผู้บริโภคไทยก็คือ แอพพลิเคชันรวมถึงคอนเทนต์ต่างๆ ประเด็นเหล่านี้จึงเป็นสิ่งที่แบรนด์หรือผู้ให้บริการควรให้ความสำคัญในการดึงดูดใจผู้บริโภคที่กำลังพิจารณาซื้อโทรศัพท์เครื่องใหม่
ดังนั้น ตลาดเมืองไทยยังดูจะมีโอกาสสำหรับระบบปฏิบัติการต่างๆ ขึ้นอยู่กับว่าใครจะนำเสนอรูปแบบใด และทำการตลาดแบบใดที่จะครองใจผู้บริโภคได้มากกว่ากัน